ระเบียบคณะกรรมการกำกับกิจการพลังงาน ว่าด้วยการให้เงินเพื่อสนับสนุนการจัดกิจกรรมที่ส่งเสริมและสนับสนุนการดำเนินงานของ คณะกรรมการกำกับกิจการพลังงาน และสำนักงานคณะกรรมการกำกับกิจการพลังงาน พ.ศ. 2552

ระเบียบคณะกรรมการกำกับกิจการพลังงาน

ระเบียบคณะกรรมการกำกับกิจการพลังงาน
ว่าด้วยการให้เงินเพื่อสนับสนุนการจัดกิจกรรมที่ส่งเสริมและสนับสนุนการดำเนินงานของ
คณะกรรมการกำกับกิจการพลังงาน
และสำนักงานคณะกรรมการกำกับกิจการพลังงาน
พ.ศ. ๒๕๕๒[๑]

โดยที่เป็นการสมควรให้มีระเบียบเกี่ยวกับการสนับสนุนการจัดกิจกรรมที่ส่งเสริมและสนับสนุนการดำเนินงานของคณะกรรมการกำกับกิจการพลังงาน
และสำนักงานคณะกรรมการกำกับกิจการพลังงาน
เพื่อให้การสนับสนุนดังกล่าวเป็นไปด้วยความเรียบร้อย เหมาะสม ชัดเจน
และสอดคล้องกับภารกิจ

อาศัยอำนาจตามความในข้อ
๓๑ (๖) และมาตรา ๓๓ วรรคหนึ่ง แห่งพระราชบัญญัติการประกอบกิจการพลังงาน พ.ศ. ๒๕๕๐
คณะกรรมการกำกับกิจการพลังงานจึงออกระเบียบไว้ ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการกำกับกิจการพลังงาน
ว่าด้วยการให้เงินเพื่อสนับสนุนการจัดกิจกรรมที่ส่งเสริมและสนับสนุนการดำเนินงานของคณะกรรมการกำกับกิจการพลังงาน
และสำนักงานคณะกรรมการกำกับกิจการพลังงาน พ.ศ. ๒๕๕๒

ข้อ ๒  ระเบียบนี้ให้ใช้บังคับตั้งแต่วันที่ประกาศเป็นต้นไป

ข้อ ๓  ในระเบียบนี้
ประธานกรรมการ หมายความว่า
ประธานกรรมการกำกับกิจการพลังงาน
คณะกรรมการ หมายความว่า กรรมการกำกับกิจการพลังงาน
สำนักงาน หมายความว่า
สำนักงานคณะกรรมการกำกับกิจการพลังงาน
เลขาธิการ หมายความว่า
เลขาธิการสำนักงานคณะกรรมการกำกับกิจการพลังงาน
กิจกรรม หมายความว่า กิจกรรมใด ๆ ซึ่งกระทำขึ้น
โดยมีกิจกรรมส่วนหนึ่งส่วนใด หรือทั้งหมด เกี่ยวข้องกับการส่งเสริมและสนับสนุนการดำเนินงานตามอำนาจหน้าที่ของคณะกรรมการหรือสำนักงาน

ข้อ ๔  กิจกรรมที่สำนักงานให้การสนับสนุน
ให้กระทำได้โดยเฉพาะกรณีอย่างหนึ่งอย่างใด ดังต่อไปนี้
(๑) กิจกรรมที่มีวัตถุประสงค์ในการเผยแพร่ให้ความรู้
ความเข้าใจในด้านพลังงาน หรือกิจการพลังงานหรือการอื่นในทำนองเดียวกัน
(๒)
กิจกรรมที่เกี่ยวเนื่องทางด้านพลังงานและกิจการพลังงานที่จัดขึ้นเพื่อประโยชน์สาธารณะ
(๓) กิจกรรมที่เผยแพร่ความรู้ทางด้านการศึกษา สาธารณสุข วัฒนธรรม
ความมั่นคงของรัฐการกำกับกิจการพลังงาน หรือการใช้พลังงาน พลังงานทดแทน
หรือการอนุรักษ์พลังงาน ที่เป็นประโยชน์กับประชาชน
(๔)
กิจกรรมที่เป็นการส่งเสริมหรือสนับสนุนโครงการหรือกิจกรรมที่เกี่ยวข้องกับพระมหากษัตริย์
พระบรมราชินี หรือพระบรมวงศานุวงศ์
(๕)
กิจกรรมอื่นใดที่มีวัตถุประสงค์ในการดำเนินงานเพื่อเป็นประโยชน์กับประชาชน สังคม สาธารณกุศล
หรือประเทศชาติ

ข้อ ๕  ผู้มีอำนาจอนุมัติการจ่ายเงินเพื่อสนับสนุนการจัดกิจกรรมที่ส่งเสริมและสนับสนุนการดำเนินงานของคณะกรรมการกำกับกิจการพลังงาน
และสำนักงานคณะกรรมการกำกับกิจการพลังงานและภายในวงเงิน ดังนี้
(๑) เลขาธิการ ครั้งละไม่เกิน ๑๐๐,๐๐๐ บาท
(๒) ประธานกรรมการ ครั้งละไม่เกิน ๕๐๐,๐๐๐ บาท
(๓) คณะกรรมการ ครั้งละไม่เกิน ๑,๐๐๐,๐๐๐ บาท
การอนุมัติให้จ่ายเงินตามวรรคหนึ่งต้องอยู่ภายในวงเงินงบประมาณที่สำนักงานได้รับการจัดสรรเพื่อการนี้

ข้อ ๖  การจ่ายเงินตามระเบียบนี้
ให้สำนักงานเรียกใบเสร็จรับเงิน หรือหลักฐานอื่นใดที่แสดงการส่งมอบ รับมอบเงิน
หรือให้ใช้หนังสืออนุมัติการจ่ายเงินเป็นหลักฐานการจ่ายเงิน แล้วแต่กรณี

ข้อ ๗  ประธานกรรมการกำกับกิจการพลังงานเป็นผู้รักษาการ
และให้มีอำนาจพิจารณาวินิจฉัยปัญหาการปฏิบัติตามระเบียบนี้

ประกาศ ณ วันที่ ๒๔
เมษายน พ.ศ. ๒๕๕๒
ดิเรก  ลาวัณย์ศิริ
ประธานกรรมการกำกับกิจการพลังงาน

ปริยานุช/จัดทำ
๒๙ มิถุนายน ๒๕๕๒

ศิรวัชร์/ปรับปรุง
๒๙ พฤศจิกายน ๒๕๕๙

[๑] ราชกิจจานุเบกษา
เล่ม ๑๒๖/ตอนพิเศษ ๘๖ ง/หน้า ๑๒/๑๙ มิถุนายน ๒๕๕๒